Ակամաս (Թեսևսի որդին)

Ակամաս ( - «անխոնջ»), հին հունական դիցաբանությունում Տրոյական պատերազմի աթենական հերոս, Թեսևսի և Փեդրայի որդին, ատտիկյան Ակամանտյանների ֆիլայի էպոնիմոսը։

Հետհոմերոսյան զրույցների համաձայն, երբ Ակամասը Դիոմեդեսի հետ ուղարկվեց Տրոյա, Հեղինեի վերադարձը հաջողեցնելու համար, սիրահարվեց Պրիամոսի դուստր Լաոդիկեին և ծնվեց նրանց որդին՝ Մունիքոսը։ Դեսպանների պահանջը մերժվեց և սկսվեց Տրոյական պատերազմը, որին մասնակցեց նաև Ակամասն իր խորթ եղբոր՝ Դեմոփոնի հետ։ Ակամասը, այլ հերոսների թվում, գտնվում էր փայտե ձիու մեջ, որի օգնությամբ հույները տիրացան Տրոյային։ Քաղաքի գրավման ժամանակ Ակամասն ազատեց իր տատին՝ Թեսևսի մորը՝ Էթրային։

Մյուս հույն հերոսների նման, Ակամասը ևս երկար թափառել է, նախքան հայրենիք վերադառնալը։ Իր թափառումների ընթացքում Ակամասը եղել է Թրակիայում և հիմնել է գաղութ Կիպրոսում։ Տուն վերադառնալով՝ Ակամասը տիրակալել է Աթենքում Դեմոփոնի հետ համատեղ։

Երբեմն Ակամասը հիշատակվում է որպես թրակիացիների առաջնորդ, որը եկել էր տրոյացիներին օգնության և կամ էլ Անտենորի և Թեանոյի որդին, Տրոյական հերոս։

Ծանոթագրություններ 

Տրոյական պատերազմի մասնակիցներ
Հին հունական առասպելների հերոսներ
Հին հունական դիցաբանություն